1750 personer må være til stede i forbindelse med årets finale mellem AaB og SønderjyskE i Sydbank Pokalen på onsdag på Blue Water Arena i Esbjerg. Kampen bliver afviklet som forlængelse af den forsøgsordning med ekstra tilskuere, der blev indledt med tre opgør i 3F Superligaen i den forgangne weekend. På AaB’s hjemmeside fremgår det, at klubben råder over 725 billetter, der fordeles mellem samarbejdspartnere, sæsonkortholdere og stemningsskabende fans. Blandt andet har 300 sæsonkortholdere fået mulighed for at få forkøbsret på billetter. De resterende billetter tilbydes til salg ved udtrækning blandt de øvrige sæsonkortholdere med størst fremmøde i indeværende sæson. Pokalfinalen fløjtes i gang på onsdag klokken 20.

Opsummering:
AaB-sæsonkortholdere er blevet kontaktet med henblik på at købe billetter til onsdagens pokalfinale.